נספח 3
שאלות שכיחות ותשובות בנושאי חובת הדיווח ופגיעות מבוגרים בתלמידים

שאלה:
האם עליי לדווח גם כשאין לי הוכחות מוצקות?

תשובה:
על פי חוק העונשין "פגיעה בקטינים ובחסרי ישע", כל מי שיש לו יסוד סביר לחשוב כי זה מקרוב נעברה עברה בקטין או בחסר ישע חייב לדווח על כך בהקדם האפשרי לפקיד סעד או למשטרה. הדיווח הוא על התעללות או על חשד בהתעללות. הבדיקה והחקירה הן באחריותם של פקידי הסעד, חוקרי הילדים ומשטרת ישראל. בידיהם הכלים המקצועיים והחוקיים לבדוק את אמיתות הדיווח.

אף שאין לנו שיקול דעת, ועלינו לדווח על פי החוק, האקט של הדיווח יכול להיות קשה, ואנו יכולים לשאול את עצמנו אם איננו גורמים נזק, אם יש אמת בדברים, מה תהיינה ההשלכות של הדיווח ושאלות דומות. לכן חשוב שאיש החינוך יקבל תמיכה וייעוץ מן הצוות הבין-מקצועי  בבית הספר. מקרים רבים של פגיעה בילדים מתגלים על ידי אנשי חינוך, והדיווח שלהם יכול לסמן נקודת מפנה, הפסקת הפגיעה בילד ופתיחת סיכוי לשיקום.

שאלה:
מה הם הסימנים המעידים על התעללות?

תשובה:
הסימנים המעידים על התעללות יכולים להיות פיזיים, לימודיים וחברתיים, והם משתנים בהתאם לגיל.6 על אנשי החינוך לשים לב לשינויים בולטים החלים בהתנהגות, במראה או בתפקוד של התלמיד.

כאשר חושדים בהתעללות, חשוב להיוועץ באנשי מקצוע נוספים לצורך תיאום והצלבת מידע ולא להיחפז בהסקת מסקנות. זאת במקביל לדיווח לפקיד הסעד.

שאלה:
האם לא ייגרם נזק מיותר אם הדיווח יימצא לבסוף שגוי?

תשובה:
1.
אין באפשרותנו להעריך מראש אם הדיווח מהימן או שגוי.


2.
כאשר איש המקצוע אינו בטוח אם המקרה שלפניו מתאים לדיווח, הוא יכול להיוועץ אודותיו עם פקיד הסעד ללא ציון שמות. בסמכותם של פקידי הסעד, שהם עובדים סוציאליים במקצועם, לעשות בדיקה ראשונית של העובדות. בהמשך חלה גם עליהם חובת דיווח למשטרה.

_________

6.
 רשימת סימנים אפשר למצוא בחוברת ההדרכה לאיתור ילדים בסיכון, מאת נ' לביא-קוצ'יק, הוצאת "אשלים", משרד העבודה והרווחה ומשרד החינוך.

יש מקרים של דיווח שגוי, אך המציאות והמחקרים מראים שמקרים אלה מעטים וזניחים.

שאלה:
מה אם הילד בדה את הסיפור?

תשובה:
על פי רוב ילדים אינם משקרים. לפעמים ילדים מעוותים סיפור מחשש לחשוף ולהיחשף, אך זה עדיין איננו אומר שהסיפור לא קרה או שהילד משקר. לעתים ילדים מספרים על אירוע מהעבר אך למעשה האירוע נמשך גם בהווה.

במקרה שהילד בדה את הסיפור יש לתת את הדעת על מניעיו ולטפל בו בהתאם. ידוע על ילדים שלא חשפו את זהותו האמיתית של הפוגע כדי להגן עליו; למשל, הם סיפור על אנס שהוא חבר בעוד שהוא היה בן משפחה.

שאלה:
אני פוחד שיתנכלו לי כי דיווחתי.

תשובה:
כאמור, עובד המדווח על פי החוק ממלא את חובתו האזרחית. מכיוון שמדובר במצב רגיש ולעתים מלחיץ, חשוב להיעזר במנהל בית הספר או במפקח על הגן כדי להתייעץ, לקבל תמיכה ולהיערך לתרחישים צפויים.

שאלה:
דיווחתי, אבל כלום לא נעשה.

תשובה:
על פי המוסכם בין משרד הרווחה למשרד החינוך על פקיד הסעד לתת משוב לבית הספר אודות האירוע המדווח ודרכי ניהולו תוך הקפדה על שמירה על סודיות ובתוך פרק זמן סביר.

לפעמים נדמה שפקידי הסעד אינם עושים דבר בדיווח. למדווח יש משאלה שהבעיות תבואנה מהר על פתרונן, אולם מקרים של התעללות על ידי אחראי על הקטין הם מורכבים מאוד והטיפול בהם אורך זמן. לעתים קורה שאנשי מקצוע מחליטים להמתין עד שהילד יהיה מוכן לחשוף את הפגיעה בו, או שאין בידיהם הוכחות מספיקות כדי להתקדם.

שאלה:
בינתיים המצב ממשיך להיות קשה. למה אין פועלים מיד?

תשובה:
לעתים הילד תלוי תלות קיומית במתעלל, וההתעללות מאופיינת על ידי קשר מורכב של שתיקה והפחדה. פעולה מיידית ולא מבוקרת יכולה להזיק מאוד ולמעשה לחסום כל אפשרות של מתן סיוע.

יש חשיבות לתכנון התהליך של חשיפת הפגיעה והכנת רשת תמיכה מתאימה לילד.

שאלה:
תלמיד רוצה לספר לי שנפגע, אבל לפני כן הוא מבקש שלא אספר על כך לאיש.

תשובה:
האמון בין התלמיד לאיש החינוך הוא בסיס לדיאלוג ולקשר חיובי. לפעמים נדמה שאם לא נבטיח סודיות אנו מאבדים סיכוי לקשר עם התלמיד. דווקא הבטחת סודיות במקום שהחוק מחייב אחרת עלולה לפגוע באמון בין המורה לתלמיד הרבה יותר מאשר אם מבהירים לו מראש שאי אפשר להבטיח סודיות בכל מקרה.

שאלה:
מתי חלה חובת הדיווח? על מי היא חלה?

תשובה:
על פי חוק העונשין כל מי שיש לו יסוד סביר לחשוב כי נעברה עברה בקטין או בחסר ישע חייב לדווח לפקיד הסעד או למשטרה. העובר על הוראה זו דינו מאסר 3 חודשים. החוק מטיל חובת דיווח מיוחדת על בעלי המקצועות רופא, אחות, עובד חינוך, עובד סוציאלי, עובד שירותי רווחה, שוטר, פסיכולוג, קרימינולוג או מי שעוסק במקצוע פרה-רפואי, שעקב מקצועם או תפקידם היה להם יסוד סביר לחשוב כי נעברה עברה בקטין או בחסר ישע על ידי האחראי עליו או על ידי בן משפחה שטרם מלאו לו  18 שנה. מי מהם שעבר על ההוראה של חובת הדיווח דינו מאסר עד 6 חודשים.

סוגי הפגיעות המחייבות דיווח הן פגיעה או התעללות פיזית, פגיעה או התעללות נפשית, פגיעה או התעללות כתוצאה מהזנחה ופגיעה או התעללות מינית.

